CELEX: 62019TN0611
Language: el
Date: 2019-09-09 00:00:00
Title: Υπόθεση T-611/19: Προσφυγή της 9ης Σεπτεμβρίου 2019 – Iniciativa ciudadana - Derecho de la UE, derechos de las minorías y democratización de las instituciones españolas κατά Επιτροπής

28.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 363/32
            
         
      Προσφυγή της 9ης Σεπτεμβρίου 2019 – Iniciativa ciudadana - Derecho de la UE, derechos de las minorías y democratización de las instituciones españolas κατά Επιτροπής
      (Υπόθεση T-611/19)
      (2019/C 363/41)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Iniciativa ciudadana - Derecho de la UE, derechos de las minorías y democratización de las instituciones españolas (Ισπανία) (εκπρόσωποι: G. Boye, I. Elbal Sánchez, E. Valcuende Sillero και I. González Martínez, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση 2019/1182 της Επιτροπής, της 3ης Ιουλίου 2019, με την οποία απορρίφθηκε αίτηση καταχώρισης της πρωτοβουλίας πολιτών «Derecho de la UE, derechos de las minorías y democratización de las instituciones españolas»·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την παρούσα προσφυγή προσβάλλεται απορριπτική απόφαση της Επιτροπής κατά της ανωτέρω αναφερόμενης πρωτοβουλίας, με την οποία ζητήθηκε από την Επιτροπή η υποβολή προτάσεως για την έκδοση νομικής πράξης της Ένωσης, σχετικά με τα κάτωθι θέματα: αρχή της νομιμότητας και αρχή της ασφάλειας δικαίου, ανεξαρτησία και αμεροληψία των δικαστηρίων, διάκριση εξουσιών, ελευθερία του συνέρχεσθαι, ελευθερία της έκφρασης, δικαίωμα στις ελεύθερες εκλογές, δικαίωμα στην ελευθερία και δικαίωμα στην ίση μεταχείριση.
      Με την προσβαλλόμενη απόφαση κρίθηκε ότι οι ενέργειες που προτάθηκαν με την πρωτοβουλία δεν εμπίπτουν στο πλαίσιο των αρμοδιοτήτων της Επιτροπής δυνάμει των οποίων μπορεί να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών.
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται μη τήρηση βασικών διαδικαστικών απαιτήσεων.
                  
                              —
                           
                           
                              Η προσφεύγουσα προβάλλει ότι η προσβαλλόμενη απόφαση προσκρούει στο άρθρο 296, παράγραφος 2, ΣΛΕΕ, σύμφωνα με το οποίο οι νομικές πράξεις των οργάνων της Ευρωπαϊκής Ένωσης πρέπει να αναφέρουν τους λόγους στους οποίους στηρίζονται, και στο άρθρο 4, παράγραφος 3, δεύτερο εδάφιο, του κανονισμού (ΕΕ) 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), το οποίο προβλέπει ότι η Επιτροπή, σε περίπτωση που αρνηθεί την καταχώριση προτεινόμενης πρωτοβουλίας πολιτών, αναφέρει στους διοργανωτές «τους λόγους της άρνησης».
                           
                        
            
                  2.
               
               
                  Με τον δεύτερο λόγο προβάλλεται παράβαση της Συνθήκης ή οποιουδήποτε κανόνα δικαίου σχετικού με την εφαρμογή της.
                  
                              —
                           
                           
                              Συναφώς, η προσφεύγουσα προβάλλει ότι η προσβαλλόμενη απορριπτική απόφαση προσκρούει στο άρθρο 11 ΣΕΕ, στο άρθρο 24 ΣΛΕΕ, παράγραφος 1, και στο άρθρο 4, παράγραφος 2, στοιχεία α', β', και γ', του ανωτέρω αναφερόμενου κανονισμού, με το οποίο εφαρμόζονται οι εν λόγω διατάξεις των Συνθηκών.
                           
                        
            
                  3.
               
               
                  Με τον τρίτο λόγο προβάλλεται η φύση των ενεργειών που προτάθηκαν με την πρωτοβουλία πολιτών.
                  
                              —
                           
                           
                              Συναφώς, η προσφεύγουσα προβάλλει ότι κανένα από τα θέματα που θίγονται στην πρωτοβουλία πολιτών δεν βρίσκεται καταφανώς εκτός του πλαισίου των εξουσιών της Επιτροπής δυνάμει των οποίων μπορεί να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών.
                           
                        
            
                  4.
               
               
                  Με τον τέταρτο λόγο προβάλλεται η υπαγωγή της προτεινόμενης πρωτοβουλίας πολιτών στο νομικό πλαίσιο της Ευρωπαϊκής Ένωσης.
                  
                              —
                           
                           
                              Συναφώς, η προσφεύγουσα προβάλλει ότι, από το γράμμα του άρθρου 4, παράγραφος 2, στοιχείο β', και του άρθρου 2, παράγραφος 1, του κανονισμού (ΕΕ) 211/2011, καθώς και από το περιεχόμενο της υπό κρίση πρωτοβουλίας, προκύπτει ότι στην προκειμένη υπόθεση πληρούνται όλες οι απαιτήσεις που προβλέπονται στον εφαρμοστέο κανονισμό και, συνεπώς, η πρωτοβουλία έπρεπε να καταχωριστεί.
                           
                        
            
         (1)  ΕΕ 2011, L 65, σ. 1.